## Més de 1.600 programes promoguts per entitats del tercer sector es beneficien de les subvencions autonòmiques de l'IRPF

*** Igualtat resol la concessió d'estes subvencions dirigides a entitats del tercer sector per a programes i obres de caràcter social
* El finançament total destinat a estes actuacions és de 28.005.926 euros**

La Vicepresidència Segona i Conselleria de Serveis Socials, Igualtat i Habitatge ha resolt la subvenció d'un total de 1.687 programes i obres de caràcter social promoguts per entitats del tercer sector, amb càrrec al tram autonòmic de l'assignació tributària del 0,7 per cent de l'Impost sobre la Renda per a les Persones Físiques (IRPF) en la Comunitat Valenciana.

Estes subvencions estan dirigides a entitats del tercer sector que estiguen legalment constituïdes i inscrites en el registre, sense fins de lucre i que tinguen seu, oficina, delegació permanent o domicili social en la Comunitat Valenciana.

L'import destinat a finançar estes actuacions per a l'exercici 2023 és de 28.005.926,74 euros.

Cal recordar que l'objectiu d'estes ajudes consistix a finançar programes d'interés general destinats a cobrir les necessitats específiques d'assistència social de les persones en situació de pobresa i exclusió social o en situacions d'especial vulnerabilitat.

**16 eixos de treball**

En total, s'han finançat actuacions recollides en 15 eixos amb un import de 26.434.926,74 euros, i amb altres 1.571.000 euros es finança un altre eix de despeses per a equipament.

Així, l'eix de treball relatiu a infància i adolescència compta amb un import assignat d'1.977.871,94 euros; el de joves, amb 1.057.787,80 euros; el d'igualtat de gènere i promoció dels drets de les dones, amb 1.851.371,94 euros; l'eix de famílies, amb 786.351,94, i el de persones majors, amb 2.584.787,80 euros.

Per a l'eix que preveu programes dirigits a l'emergència social té assignat un import de 2.191.226,34 euros; per al d'inclusió social, 3.691.857,80 euros, i per al d'igualtat de tracte, no discriminació i prevenció de delictes d'odi, 675.206,48 euros.

Respecte als eixos dirigits a col·lectius específics, l'eix que engloba actuacions amb persones amb diversitat funcional i/o discapacitat, la quantitat rebuda és de 3.942.895,21 euros; per al de persones amb drogodependència, 795.567,07; el de persones amb VIH-SIDA, 468.767,80 euros, i per a l'eix de poble gitano, 1.054.597,80 euros.

L'eix de treball amb persones sense llar compta amb una partida de més d'1,9 milions d'euros, i el de persones migrants, 2,4 milions, mentre que l'eix de treball d'intervenció del voluntariat, 989.911,21 euros.

Es finança un altre eix de despeses per a naturalesa de capital destinat a l'equipament amb 1.571.000 euros.

**Criteris de repartiment**

Per a adjudicar les subvencions s'han tingut en compte criteris de valoració de les entitats, com la seua implantació i aplicació territorial, persones associades i afiliades, especialització, qualitat en la gestió, fons propis, subvencions rebudes i finançament privat, recursos humans, participació social i voluntariat.

També s'han valorat les clàusules socials sobre contractació específica de col·lectius més vulnerables i l'existència de plans per a la igualtat efectiva de dones i homes.

D'altra banda, s'ha tingut en compte l'avaluació de les necessitats socials, la incidència que tenen en la lluita contra la pobresa i l'exclusió social, els col·lectius als qui es dirigixen, contingut, qualitat, pressupost, àmbit d'aplicació i experiència en la gestió de programes socials, entre d'altres.

Fecha: 23/12/2023